Document ID: 32014D0442

VYKONÁVACIE ROZHODNUTIE KOMISIE
zo 7. júla 2014,
ktorým sa schvaľujú plány eradikácie afrického moru ošípaných u diviakov v určitých oblastiach Litvy a Poľska
[oznámené pod číslom C(2014) 4551]
(Iba litovské a poľské znenie je autentické)
(2014/442/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných a ktorá mení a dopĺňa smernicu 92/119/EHS, pokiaľ ide o Teschenovu chorobu a africký mor ošípaných (1), a najmä na jej článok 16,
keďže:
(1)
Smernicou 2002/60/ES sa zavádzajú minimálne opatrenia Únie na kontrolu klasického moru ošípaných vrátane opatrení, ktoré sa majú uplatňovať v prípade potvrdenia výskytu klasického moru ošípaných u diviakov.
(2)
Na začiatku roku 2014 Litva a Poľsko potvrdili výskyt afrického moru ošípaných u diviakov na hraniciach s Bieloruskom a prijali opatrenia na kontrolu tejto choroby v súlade so smernicou 2002/60/ES. S cieľom stanoviť vhodné kontrolné opatrenia a zabrániť šíreniu choroby sa v prílohe k vykonávaciemu rozhodnutiu Komisie 2014/178/EÚ (2) stanovil zoznam Únie, pokiaľ ide o vysokorizikové oblasti. V častiach I a II uvedenej prílohy sa uvádza zoznam oblastí v Litve a Poľsku, v ktorých sa majú uskutočniť plány eradikácie.
(3)
Vzhľadom na epidemiologickú situáciu a v súlade so smernicou 2002/60/ES Litva a Poľsko predložili Komisii plány eradikácie afrického moru ošípaných v dotknutých oblastiach týchto členských štátov.
(4)
Plány, ktoré predložila Litva a Poľsko, Komisia preskúmala a usúdila, že sú v súlade so smernicou 2002/60/ES.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Plán eradikácie afrického moru ošípaných v oblastiach uvedených v prílohe k vykonávaciemu rozhodnutiu 2014/178/EU, ktorý predložila Litva 22. apríla 2014, sa schvaľuje.
Článok 2
Plán eradikácie afrického moru ošípaných v oblastiach uvedených v prílohe k vykonávaciemu rozhodnutiu 2014/178/EU, ktorý predložilo Poľsko 14. mája 2014, sa schvaľuje.
Článok 3
Litva a Poľsko uvedú do účinnosti zákony, iné právne predpisy a správne opatrenia na uskutočnenie plánov uvedených v článkoch 1 a 2.
Článok 4
Toto rozhodnutie je určené Litovskej republike a Poľskej republike.
V Bruseli 7. júla 2014

Labels: 20
18
6